Gaius Sallustius Crispus ca. 86 v.C. Amiternum - 35 v.C. was 'n Romeinse politikus, generaal en skrywer. Sallustius word in 52 v.C.volkstribuun en het waarskynlik P. Clodius Pulcher ondersteun wat deur T. Annius Milo, die Optimates se man, in 52 v.C. op die Via Appia vermoor is. In 50 v.C. word Sallustius self deur die Optimates uit die senaat verwyder. Hy kry in 49 v.C. onder Julius Caesar die bevel oor 'n legioen. In 47 v.C. is hy praetor en probeer hy 'n opstand in Caesar se legioen te bedwing. Hy neem ook deel in Caesar se Africa-veldtogte, maar beëindig toe sy militêre loopbaan. Caesar maak hom die eerste goewerneur van die nuwe provinsie Africa Nova, die oostelike deel van Numidië. Hy het homself daar glo baie ryk gemaak en later het Caesar hom moet beskerm teen klagte oor dié gebeure. Hy het in Rome grond gekoop vir 'n landhuis in die beroemde Horti Sallustiani, 'n park wat later die keiser se eiendom sou word.